**Spjotsodd bru** er ei hengebru på riksvei 41 i Kviteseid kommune i Telemark åpnet i 1963. Brua krysser utløpet fra Strauman i Kviteseidvatnet. Brua er 290 meter lang, med hovedspenn 150 meter. Seilingshøyden ved flom er 14 meter.

Historie
--------

Den første brua på stedet ble bygget i 1840 som en flytebru av tre, etter et ønske fra sogneprest Magnus Brostrup Landstad. Den ble kun lagt ut om vinteren når vannstanden var relativt jevn, mellom 14. oktober og 14. april, mens man resten av året i stedet måtte benytte ferge. På sommeren kunne vannstanden i det da uregulerte vassdraget variere med 3–4 meter, noe som ikke fungerte med en flytebru. Den første ferga hadde plass til en hestevogn, eventuelt en bil. Senere kom det en som hadde plass til to biler eller en buss. Under andre verdenskrig ble den gamle brua og ferga erstattet av en pontongbru som lå der helt fram til dagens hengebru ble åpnet i 1963.

I 1985 startet arbeidet med å heve standarden på riksvegen til ti tonns akseltrykk og 50 tonn totalvekt. Fordi brua ikke kunne tåle to 50-tonns vogntog samtidig ble det satt opp lysregulering sånn at alle biler med totalvekt over 35 tonn måtte kjøre inn i en lomme og vente på grønt lys sånn at ikke flere så tunge biler var på brua samtidig. All øvrig trafikk var ikke omfattet av lysreguleringa.

Våren 1994 ble det opprinnelige betongdekket frest ned og erstattet med asfaltdekke.

I 2015 ble det kjent at Statens vegvesen planla en større oppgradering av brua ved å stive den av sånn at den kunne takle tyngre kjøretøy. I den forbindelse måtte brua stenges helt for tunge kjøretøy i flere måneder, og vegvesenet ønsket i utgangspunktet å gjøre det sommeren 2017. Dette førte til protester fra lokalt næringsliv, og spesielt fra reiselivsvirksomheter i Vrådal, som heller mente at stenginga måtte foregå vinterstid. Vegvesenet tok hensyn til det, og etter at finansieringen kom på plass ble det klart at arbeidene som krevde stenging ville starte 1. desember 2018 og holde på i fem måneder framover. I den perioden var veien kun åpen for kjøretøy med totalvekt under 3,5 tonn. De eneste som fikk dispensasjon var ambulanser som måtte være tyngre enn det. Folk som reiste med rutebusser ble i perioden skysset over brua med minibuss. Hele oppgraderingsarbeidet var ferdig høsten 2019. Fra november 2016 ble tillatt hastighet over brua satt ned til 50 km/t og lysreguleringa omgjort sånn at absolutt alle kjøretøy måtte vente på grønt lys, for at slitasjen på brua skulle være minst mulig. Da oppgraderingsarbeidene var ferdig ble lysreguleringa fjernet, siden det ikke lenger var behov for den.

Galleri
-------

* Brubanen sett fra Smeodden (sør) mot Spjotsodd (nord).Brubanen sett fra Smeodden (sør) mot Spjotsodd (nord).
* Brua sett fra det tidligere fergeleiet på Smeodden. Foto: Øyvind BergBrua sett fra det tidligere fergeleiet på Smeodden. Foto: Øyvind Berg
* Brua med Spjotsodd brygge i bakgrunnen. Foto: AnBorBrua med Spjotsodd brygge i bakgrunnen. Foto: AnBor
* Brustedet for flytebruene, i bruk fra 1840 til 1963. Sett fra Savåsen. Foto: Øyvind BergBrustedet for flytebruene, i bruk fra 1840 til 1963. Sett fra Savåsen. Foto: Øyvind Berg

Referanser
----------

1. ↑   *nasjonal vegdatabank*, Nasjonal vegdatabank-ID 272317497, Wikidata Q55698494,
2. ↑  ; besøksdato: 13. november 2021.
3. ↑  NAF Veibok
4. ↑  «Bruene som knytte folk i hop». *Vest-Telemark blad*. 27. juni 2015. s. 12–13.
5. ↑  «Sunde-brui skal klare 50 tonn – Trafikkljos ved Spjotsodd bru!». *Vest-Telemark blad*. 18. april 1985. s. 12.
6. ↑  «Spjotsodd bru blir delvis stengd». *Vest-Telemark blad*. 26. april 1994. s. 1–2.
7. ↑  «Stengjer brua i fire månader». *Vest-Telemark blad*. 7. februar 2015. s. 6–7.
8. ↑  «Slepp unna sommarstenging». *Vest-Telemark blad*. 31. mars 2015. s. 2–3.
9. ↑  «Bygger om rv.41 Spjotsodd bru». Statens vegvesen. 25. oktober 2017. Arkivert fra originalen 6. mars 2018. Besøkt 5. mars 2018.
10. ↑  «Vil skåne turistnæringa mest mogleg». *Vest-Telemark blad*. 24. november 2017. s. 3.
11. ↑  «Ljosregulering ved Spjotsodd i eitt år». *Vest-Telemark blad*. 15. november 2016. s. 2.

Eksterne lenker
---------------

* Om fergestedet på fjordfaehren.de Arkivert 13. februar 2018 hos Wayback Machine.


|  |  |  |
| --- | --- | --- |
| **bro Kviteseid bru****bro Sundkil bru** | **Infrastruktur langs**Riksvei 41 | **bro Tveitsund bru** |
| Se også: Bruer i Norge • Veitunneler i Norge |
| Oppstrøms: | **Krysning av**Vest-vassdraget | Nedstrøms:**Fjågesund bru** |

|  |  |
| --- | --- |
| Oppslagsverk/autoritetsdata | Sentralt stedsnavnregister **·** Nasjonal vegdatabank
 |